1Pepene pe Pilato alaje Yesu vamutegulage, atowe ni ngoda. 2Nawo Avanyigalu vasaavite ilihalama lya imifwa nu kumufwika ku mutwe neke vamufwike na gumwenda gunya livala ilinyakilesi. 3Swe vivanga ukumwelanga vitigila, “Kamwene ve Mutema va Avayudaya!” vakumuvatulanga ni fipi. 4Swe Pilato ihuma kangi kwivala neke avalongele, “Umunu uyu yengumuleta kwa nyenye sambi mulukagule ulwa nene singuluwona lweananzile.” 5Pepene Yesu peahumite kwivala nave weafwite ilihalama lya imifwa na umwenda gunya livala ilinyakilesi. Neke Pilato peavalongele, “Mulavage! Umunu umwene ye uyu!” 6Neke vala avavina va avatambisi na avalolesi vawo vave vakumuwona, vayofile vitigila, “Mutumbike! Mutumbike!” Pilato neke avatigile, “Apo mumutegulage yinyenye mukamutumbike, pakuva nene singukiwona ikinu cheananzile.” 7Avayudaya vapitwe, “Hwehwe twinalo ululagilo, na kwa ululagilo ulo anoje ukufwa pakuva akwivika Mwana va Nguluvi.” 8Pilato ave ipulika ulukani ulu ogwipe hilo. 9Swe akwingila kangi mwivaha, ndawe amuwusige Yesu, “Veve wihuma kwi?” Yesu samupitwi kinu. 10Swe Pilato akumutigila, “Siwilonga kwa nene? Siukulukagula ulwa nene ndina uludali lwa ukukulekesa na uludali lwa ukukutumbika?.” 11Yesu apitwe, “Veve suke uva na ludali nda kwa nene uke uve sukapelitwi uluhuma kuchanya, ino yeanawe mumawoko gako ina nzanangifu ngomi wuhulo.” 12Uluhuma baho Pilato asakige ukumudindulila neke Avayudaya vayove vitigila, “Peumudindulye uyu veve siwiva munyawiyendi vakwe Kaisali! Pakuva yeyeakwivika ave Mutwa aiva asutine na Kaisali!” 13Pilato ave ipulika ing'ani iso, amuhumise Yesu kwivala, swe iteng'emala mukigoda icha ukuhigila apono apitambulwa: “Pa luhiga lwa maganga” (ku Kiebulaniya Gabata.) 14Na chekivalilo cha mutanda pamunyi ikimunyi cha ukugelanisa i Pasaka neke Pilato avatigile Avayudaya, “Mulavage Umutema venyu!” 15Swe vala viyova vitigila, “Muhese! Muhese! Mutumbike! Pilato neke avatigile, “Ndawuli ndimutumbike Umutema venyu?” Avavina va Avatambisi vamupitwe, “Hwehwe twivagaya Mutema, pesi yi Kaisali swe!” 16Pepene Pilato peamutawe Yesu vakamutumbike. Swe vakumutegula Yesu. 17Ndawe ahumige kono weategwe umusalaba gakwe, mbaka apono apitambulwa, “Pa kibang'a.” (mu Kiebulaniya vitigila Goligota). 18Swe kuko vakumutumbika pamwi na avangi avavili uyumwi ulubali lwa kundyo na uyungi ulubali lwa kung'igi, nave Yesu pagatinagati. 19Nave Pilato swe akwandika ikilagilo, nu kuvika pachanya pa musalaba. Nacho chandikwe de: “Yesu Umunasaleti Umutema va Avayudaya.” 20Ino ikilagilo icho vimbige avanu wolofu mu Uyudaya. Kangi apono pala peeatumbikwe Yesu pepipi na iboma, nacho chechandikwe mu Kiebulaniya, Kilumi na Kigiliki. 21Sweno, avavina va avatambisi vamulonje Pilato, “Tane ukwandika: ‘Umutema va Avayudaya’ tigile, ‘yula yeakatigilige, nene ndi Mutema va Avayudaya.’ ” 22Pilato apitwe, “Chenzandike ye nzandike!” 23Na avanyigalu peyevamutumbike Yesu vategwe imyenda jakwe neke vagavase mufilundo fitayi yeyeavesaga munyigalu ategulige kilundo kimwi na yisopeka yakwe; isopeka iyo yenive mbeyili, ngaya luhono. 24Ndawe Avanyigalu valonganige ulwa, “Tulademulasa tuyitovele isimbi sambi yive ya nani.” Ulu lwapigike sambi wukwile uwandike Uwelu uwitigila: “Vagavine imyenda jangu, na yisopeka yangu vatovye isimbi.” Na ulu lwelwene lwevapigite avanyigalu. 25Na pala pipi nu musalaba gwa Yesu vevimile uyuve na umame va uyuve, Maliya umukina Kileopa na Maliya Magadalena. 26Yesu ave akumuwona uyuve na yula umunyigendo yealamwenda imile pipi, amulonje uyuve, “Yuva, lavage umwana!” 27Neke peamulongele umunyigendo yula, “Lavage uyuwo.” Na uluhuma ikivalilo kikila umunyigendo yula amutegwe kukaye yakwe. 28Yesu alukagwe ulwa mbesili yesikwilye; na sambi Uwandike Uwelu wukwilye atige, “Ng'elwike.” 29Ipo pepina ikinyandilo ichekimemile idifayi inzasamufu. Swe visabika ilidodoki mu difayi inzasamufu nu kupingilisa mu ludete ulwa umubiki gwa hisopo vamupelanise mumulomo gwakwe. 30Yesu ave akwanukila idifayi inzasamufu yila atige, “Lusisile!” Swe igondamya umutwe na umutima gwidumuka. 31Umusika gugo peafwilye che kimunyi cha ukugelanisa isabato, sweno, sambi imifimba gilemwe ukwikala mu misalaba pa kimunyi cha isabato, “Na isabato iyo che kimunyi ikikomi.” Avayudaya vamusukite Pilato iwo avali vatumbikwe vadenywe amagulu na imifimba jawo gihesewe. 32Swe avanyigalu vibita nu kudenya amagulu ga umunyakutala, na uyungi yealatumbikwe pipi na Yesu. 33Vave vakusa kwa Yesu swe vifika yeafwe neke valemwe ukumudenya amagulu. 34Neke uyumwi va avanyigalu amuhomite nu mugoha mulubafu, swe yihuma idanda nu lulenga. ( 35Nave yeilavye yeolelye, na uwolelesi wakwe wa nachene, nave akulukagula ulwa ilongela mumwene, sambi nyenye nanye mufuuwe.) 36Pakuva iso save ndahihyo sambi Uwandike wukwile “Sipokili ikisege chakwe chesakidenywa.” 37Kangi Uwandike uwungi witigila, “Savamulava umwene yevamutumbwe.” 38Pesilutye iso, Yosefu uva ku Alimataya, amusukite Pilato sambi akagutegule umufimba gwa Yesu. ( Yosefu ali munyigendo va Yesu, ulwene lwe lwa kinyele, pakuva awogopige avavina va Avayudaya). Pilato ndawe amutawulilige umufimba, swe Yosefu ndawe abitige ukuguhesa. 39Nave Nikodemu yula pakutala yealamubitye Yesu pakilo, ahele akaleta ifihanzwa fya amafuta na migoda fikwenda fikwile kilo machumi gadatu. 40Ndawe vategulige umufimba gwa Yesu vagufwike isanda inofu pamwi na ifya ukunung'ilila fila, ndawe wegiwali imigendele ja Avayudaya mu kutaga. 41Na pala peemutumbike pepina kinyungu na mukinyungu mwemuna wuvi wesiwewulatagwa munu. 42Pakuva che kimunyi cha ukwigelanisa Avayudaya ikimunyi ikilekela i sabato na ulwa uwuvi uwo we pipi na baho, swe ndawe vagutagige umufimba gwa Yesu mumo.
bem_Latn